***Slovenska filantropija, Združenje za promocijo prostovoljstva***

organizira

**REGIJSKI OBISK**,

ki bo potekal **16. in 17. junija 2022** v prostorih **Pretorske palače**

**(Titov trg 3, 6000 Koper**).

**Vabimo prostovoljske organizacije, da se nam pridružite!**

Slovenska filantropija izvaja regijske obiske, da se tako neposredno in na terenu seznani z izzivi, s katerimi se srečujejo lokalne prostovoljske organizacije. Na ta način želimo spodbuditi in okrepiti sodelovanje s prostovoljskimi organizacijami, jih informirati o novostih na področju prostovoljstva in tako prispevati k razvoju prostovoljstva na regionalni in lokalni ravni.

Namen regijskih obiskov je promocija kakovostnega prostovoljstva, izobraževanje ter krepitev prostovoljskih organizacij in njihovo povezovanje v regionalnem okolju z organizacijami s prostovoljskim programom in drugimi nevladnimi organizacijami v regiji, s predstavniki lokalnih skupnosti in regionalnih stičišč, poleg tega pa svetovanje in mentorstvo organizacijam na področju prostovoljstva. Prav zato obiske pripravljamo v sodelovanju z lokalnimi skupnostmi, nanje pa povabimo regionalna stičišča, prostovoljske organizacije iz regionalnega okolja, organizacije s prostovoljskim programom in druge nevladne organizacije, lokalne medije ter predstavnike občin iz regije.

**Regijski obisk Obalno-kraške regije je organiziran v sodelovanju z Mestno občino Koper.**

**Zakaj bi se nam pridružili?**

Številne organizacije lahko prav zaradi prostovoljcev uresničujejo svoje poslanstvo. Delo s prostovoljci zahteva posebna znanja, s katerimi ohranjamo prostovoljce aktivne in jim hkrati ponudimo prijetno izkušnjo.

Standarde delovanja in tudi obveznosti prostovoljskih organizacij od leta 2011 določa Zakon o prostovoljstvu, ki se je leta 2018 nadgradil z nacionalno strategijo za razvoj prostovoljstva.
S sodelovanjem lahko k razvoju prostovoljstva prispevate tudi vi.

**Kaj vam ponujamo na regijskem obisku?**

* Priložnost, da od strokovnih sodelavcev Slovenske filantropije pridobite vse informacije, ki so potrebne za dobro in lažjo organizacijo prostovoljstva.
* Vse, kar vas zanima o Zakonu o prostovoljstvu (sklepanje dogovorov, vodenje evidenc, vračanje stroškov, nastalih v prostovoljstvu, zavarovanje prostovoljcev …).
* Seznanitev z načini pridobivanja novih prostovoljcev z objavljanjem prostovoljskih zgodb in oglasov za prostovoljsko delo ter o načinih promocije svojega dela (uporaba portala prostovoljstvo.org, uporaba socialnih omrežij).
* S pridružitvijo Slovenski mreži prostovoljskih organizacij pridobite dostop do obrazcev in dokumentov za organiziranje prostovoljstva ter spletne aplikacije za vodenje evidenc, ki vam olajša delo in pripravo letnega poročila o prostovoljstvu.
* Individualne svetovalne ure.
* Prispevali boste svoj pogled na razvoj prostovoljstva v svoji regiji in na nacionalni ravni.

**Kje in kdaj se dobimo?**

S programom za prostovoljske organizacije in organizacije s prostovoljskim programom začnemo v četrek, **16. junija 2022 ob 16. uri** v prostorih **Pretorske palače (Titov trg 3, 6000 Koper**), naslednji dan pa dobimo na istem naslovu ob 9. uri *(točen program je predstavljen na naslednji strani).*

**Prijava**

Prijavnico vam pošiljamo v priponki. Pošljite jo na e-naslov slovenska@filantropija.org ali po pošti na naš naslov do **petka, 10. junija 2022.**

**Več informacij:** Nina Lukashevich, slovenska@filantropija.org, 01 433 40 24, 051 389 895.

Veselimo se srečanja z vami,

 **Slovenska filantropija**

 Franc Zlatar, izvršni direktor

 Po pooblastilu št. 1/2022, z dne 16. 5. 2022

Ljubljana, 20. 5. 2022

**PROGRAM REGIJSKEGA OBISKA**

***1. dan, 16. 6. 2022:***

**16.00 – 18.00 Posvet na temo razvoja prostovoljstva v lokalni skupnosti in regiji**

(predstavniki Slovenske filantropije, predstavnik Mestne občine Koper, predstavnik Regionalnega stičišča, predstavniki lokalnih prostovoljskih organizacij in organizacij s prostovoljskim programom, lokalni novinar)

*Vsebine:*

* Predstavitev aktivnosti Slovenske filantropije in Slovenske mreže prostovoljskih organizacij.
* Predstavitev skupnega letnega poročila o prostovoljstvu za leto 2020 in Nacionalne strategije razvoja prostovoljstva.
* Predstavitev dosežkov na področju prostovoljstva na regionalni in lokalni ravni.
* Priložnosti za boljšo lokalno medijsko pokritost prostovoljstva.
* Dodatna aktualna tema, ki jo predlagajo lokalne organizacije.
* Kje so še priložnosti za razvoj prostovoljstva v lokalni skupnosti in regiji?

**18.00 – 18.45** ***Druženje ob prigrizku in individualno svetovanje***

***2. dan, 17. 6. 2022:***

**9.00 – 11.00**  **Delavnica Zakon o prostovoljstvu in Strategija razvoja prostovoljstva**

* Namen in cilji Zakona o prostovoljstvu.
* Sklepanje dogovora o prostovoljstvu.
* Vpis v vpisnik prostovoljskih organizacij in organizacij s prostovoljskim programom – njegove prednosti in obveze za organizacije.
* Povračila stroškov prostovoljcem in izplačevanje nagrade za izjemne dosežke.
* Vodenje evidenc prostovoljcev in prostovoljskih ur.
* Prostovoljsko delo in razpisi.
* Prostovoljsko delo in prejemniki denarnih socialnih pomoči – uveljavljanje dodatka za delovno aktivnost.
* Pridobivanje prostovoljcev in promocija.
* Etični kodeks organiziranega prostovoljstva.
* Učinkovito umeščanje vsebin Strategije razvoja prostovoljstva (vsebinsko in/ali regionalno).

**11.00 – 11.15 *Odmor***

**11.15 – 12.15 Mini usposabljanje na aktualno temo, ki jo bodo predlagale lokalne organizacije/mini mentorsko srečanje in usposabljanje**

 **12.15 – 13.15 Individualna svetovanja po področjih** (organiziranje prostovoljstva v NVO; organiziranje prostovoljstva v javnih zavodih; usposabljanja za prostovoljce in mentorje; iskanje prostovoljcev in promocija)